Παύλος Σαράκης

Βιογραφικό-νομική καριέρα

Ο Παύλος Σαράκης γεννήθηκε στο Αγρίνιο το 1969. Είναι απόφοιτος της Νομικής Σχολής του Πανεπιστημίου Αθηνών. Εμβάθυνε τις γνώσεις του στο Ποινικό Δίκαιο στο Πανεπιστήμιο της Ρώμης. Είναι Δικηγόρος Παρ’ Αρείω Πάγω και Συμβουλίου της Επικρατείας. Ασκεί μαχόμενη δικηγορία με κύριο αντικείμενο το Ποινικό Δίκαιο. Είναι Νομικός Σύμβουλος σε εταιρείες και χρηματοπιστωτικά ιδρύματα. Συμπεριλαμβάνεται στη λίστα προτεινόμενων δικηγόρων της Αμερικανικής Πρεσβείας στην Αθήνα.
Κατά τη διάρκεια της επαγγελματικής του σταδιοδρομίας έχει συμμετάσχει ως υπερασπιστής σε ποινικές δίκες όπως: στην δίκη απαγωγής του εφοπλιστή Περικλή Παναγόπουλου , υπερασπιζόμενος βασικό κατηγορούμενο που βαρύνονταν και για «συμβόλαια θανάτου», στη δίκη της απαγωγής της κόρης του δημάρχου Ιωαννίνων Σοφίας Γκόντα, στη δίκη «Βεντέτας» στην Κρήτη , στη δίκη της απόδρασης με ελικόπτερο από τις φυλακές Κορυδαλλού των Αλκέτ Ριζάϊ και Βασίλη Παλαιοκώστα, καθώς και σε υποθέσεις όπως το Σκάνδαλο Στημένων Αγώνων 2011 στο Ελληνικό Πρωτάθλημα Ποδοσφαίρου (Koriopolis), αλλά και στην «υπόθεση της Χίου» με τους Κούρδους αυτονομιστές της DHKP-C  που συνελήφθησαν να μεταφέρουν βαρύ οπλισμό. Τον Δεκέμβριο του 2014 υπεράσπισε πρόσωπο που κατηγορήθηκε ότι αποπειράθηκε να εξαγοράσει ψήφους βουλευτών κατά την διαδικασία εκλογής του Προέδρου της Δημοκρατίας (Υπόθεση «Χαϊκάλης Gate»).Το 2015 υπερασπίστηκε βασικό κατηγορούμενο στην υπόθεση «NOOR 1» , του πλοίου που μετέφερε τόνους ηρωίνης από τη Μέση Ανατολή στην Ελλάδα. Το 2016 ανέλαβε την υπεράσπιση βασικού κατηγορουμένου στη δίκη για τις προμήθειες στα εξοπλιστικά προγράμματα και ειδικότερα αυτή του αντιπυραυλικού συστήματος ASRAD-HELLAS. Την ίδια χρονιά ανέλαβε και την υπεράσπιση αξιωματούχου, που βαρύνονταν για το αδίκημα της απιστίας για το ΚΕΕΛΠΝΟ.
Το 2017 προσέφυγε για λογαριασμό πελατών του στην αστική Δικαιοσύνη κατά της Ελβετικής Τράπεζας Julius Baer , διεκδικώντας αποζημιώσεις για εξαπάτηση αυτών.
Είναι ο δικηγόρος που προσέφυγε τον Αύγουστο του 2016 ενώπιον των Αμερικανικών Αρχών, Securities and Exchange Commission & Department of Justice, για αθέμιτες πρακτικές της πολυεθνικής Φαρμακοβιομηχανίας  Novartis στην Ελλάδα, βάσει του ομοσπονδιακού νόμου των ΗΠΑ (FCPA). Η δημοσιοποίηση της υπόθεσης των Ελλήνων πληροφοριοδοτών (Whistleblower ) για τη Novartis τον Δεκέμβριο του 2016, προκάλεσε την ενεργοποίηση και της Ελληνικής Δικαιοσύνης  . Για την υπόθεση της Novartis συστήθηκε Εξεταστική Επιτροπή από το Ελληνικό Κοινοβούλιο, διερευνώντας ευθύνες πολιτικών. Θεωρείται το μεγαλύτερο σκάνδαλο διαφθοράς στο χώρο της υγείας στην Ελλάδα .
Τον Δεκέμβριο του 2007 υπήρξε θύμα απόπειρας δολοφονίας με καυστικό υγρό στο Ν. Κόσμο, όπου τραυματίστηκε σοβαρά στο πρόσωπο και αναγκάστηκε να απέχει για μακρύ χρόνο από την επαγγελματική του δραστηριότητα. Η εις  βάρος του εγκληματική ενέργεια, μετά από  πολύχρονη αστυνομική και δικαστική έρευνα, ανέδειξε ως ηθικούς αυτουργούς επίορκους αστυνομικούς και ως φυσικούς αυτουργούς άτομα του οργανωμένου εγκλήματος. Κίνητρο των δραστών ήταν οι αποκαλύψεις του για ύπαρξη κυκλώματος στην ΕΛ. ΑΣ που συνεργαζόταν με το οργανωμένο έγκλημα  .
Διετέλεσε το 2004-2005 μέτοχος και Αντιπρόεδρος του Δ.Σ. της ΠΑΕ Παναιτωλικός Γ.Φ.Σ.. Είναι ενεργό μέλος στο Ελληνοαμερικανικό Εμπορικό Επιμελητήριο, στο Ελληνορωσσικό Εμπορικό Επιμελητήριο, στο Ελληνογερμανικό καθώς και στο Ελληνογαλλικό. Διατηρεί το ομώνυμο Δικηγορικό Γραφείο «Παύλος Σαράκης & Συνεργάτες» στην Αθήνα.

Πολιτική

Ασχολήθηκε με την πολιτική, ως στέλεχος της φοιτητικής παράταξης ΔΑΠ-ΝΔΦΚ. Στη διάρκεια παραμονής του στην Ιταλία συμμετείχε ενεργά στους Χριστιανοδημοκράτες του Giulio Andreotti.
Το 2002 ήταν υποψήφιος σύμβουλος στον Δικηγορικό Σύλλογο Αθηνών (ΔΣΑ) με το ψηφοδέλτιο του Δημήτρη Παξινού.
Στις εθνικές εκλογές του Ιουνίου 2012 είχε θέσει υποψηφιότητα για βουλευτής στην Β’ εκλογική περιφέρεια  Αθηνών, με τη Νέα Δημοκρατία . Την 1η Οκτωβρίου 2013 διεγράφη από τα μητρώα της Νέας Δημοκρατίας, μετά την ανάληψη της υπεράσπισης των βουλευτών της Χ.Α κκ Ηλία Κασιδιάρη και Ηλία Παναγιώταρου. Η μη προφυλάκισή τους, μετά την απολογία τους στους ειδικούς ανακριτές, προκάλεσε τότε έντονους πολιτικούς τριγμούς. Το 2014 ήταν υποψήφιος δημοτικός σύμβουλος στη Γλυφάδα με τον ανεξάρτητο αυτοδιοικητικό συνδυασμό της «Δημιουργικής Διαδρομής», ερχόμενος πρώτος σε σταυρούς προτίμησης.
Τον Ιανουάριο του 2016 επανακάμπτει στη Νέα Δημοκρατία.
Το 2019 κατέρχεται εκ νέου υποψήφιος Δημοτικός Σύμβουλος με τον ανεξάρτητο συνδυασμό <<Η Γλυφάδα γυρίζει σελίδα>> , που καταλαμβάνει τη θέση της μείζονος αντιπολίτευσης στο Δήμο.

Προσωπική ζωή

Είναι παντρεμένος και έχει δύο παιδιά.